Elliði Vignisson , bæjarstjóri Sjálfstæðismanna í Ölfusi . Fulltrúar meirihluta Sjálfstæðisflokks í bæjarstjórn Ölfuss hafa hafnað ósk Hvergerðinga um viðræður um sameiningu sveitarfélaganna . „ Bæjarfulltrúar Sjálfstæðisflokksins telja jákvætt að eiga viðræður um sameiginleg verkefni en telja að svo stöddu ekki þörf á annarri kosningu meðal íbúa enda gangi rekstur beggja sveitarfélaga vel , og jafnvel enn betur en seinast þegar afstaða var tekin til sameiningar , “ segir í bókun Sjálfstæðismanna sem vísa þar í að stutt sé síðan slík sameining var felld í íbúakosningu í Ölfusi . Aldís Hafsteinsdóttir , bæjarstjóri Sjálfstæðismanna í Hveragerði . Vegna ummæla bæjarstjórnar Hveragerðis um að ást Hveragerðinga á Ölfusi sé ekki endurgoldin segjast Sjálfstæðismenn ítreka að elska og umhyggja Ölfuss gagnvart Hveragerði sé „ einlæg og rík , jafnvel þótt hugur standi ekki til hjónabands að svo stöddu “ , eins og segir í bókuninni . Það sé með vinarþel í huga og ást í sinni sem þeir vitni í orð Einars H. Kvaran : „ Það er ekki hjónabandið sem skiptir máli heldur ástin . “ Minnihluti O-listans í bæjarstjórn Ölfuss vildi hins vegar samtal um „ kosti og galla þess að sameina stjórnsýslu héraðsins Ölfuss á ný “ , eins og segir í bókun þeirra . „ Slagkraftur sameinaðs sveitarfélags við nýtingu auðlinda þess til atvinnusköpunar í héraði yrði án efa meiri en hún er í dag sem og í baráttunni fyrir stækkun Þorlákshafnar og afleiddrar starfssemi . “ Helgi Sigurður Haraldsson , forseti bæjarstjórnar í Árborg vill sjá sameiningu allra sveitarfélaga í Árnessýslu í eitt stórt og öflugt sveitarfélag .